Quicquid stabile et inconvulsum volumus per longa temporum curri[cula] firma ratione servare, necesse est litterarum suffragiis allegari et memoriæ sequenti[um tra]dere. Igitur ego Ricfredus dono Deo et sanctis apostolis ejus Petro videlicet et Paulo, et m[onachi]s Cluniensibus, pro redemptione anime mee et parentum meorum, et omnium christianorum, ali[quid de] rebus proprietatis meæ, quæ michi jure hereditario et successione parentum [legaliter] obvenerunt: hoc est mansum indominicatum in villa quæ vocatur Besorniaco, cum omnibus pertinenciis et adjacentiis suis, campis, silvis, pascuis, vineis, vircariis, molendinis, pratis, aquis aquarumque decursibus, farinariis, cultum et incultum, quesitum et ad inquirendum, totum ad integrum, a die presenti et deinceps, ut faciant in omnibus quicquid eis libuerit. Est autem idem mansus in comitatu Matisconensi situs, in agro Maciacense, in villa Saciaco, et cum ipso manso curtilos duos, cum servis et ancillis, Rotbertum scilicet cum uxore sua Osanna, et duobus infantibus eorumdem; simili modo Abonem cum infantibus suis omnibus, et cum duobus consobrinis suis, qui vocantur alter quidem Constabilis, sequens vero Constantius; hac deinde de infantibus Sisfredi tres, quorum quidem prior nuncupatur Valetus, secundus autem Wicardus, tercius quoque nichilominus Adaleldis femina; insuper et duas partiunculas camporum, unam quæ est sita in villa Maciaco, quæ in Salicta vocatur, et alteram in ipsa villa superius jam dicta, quo in Verneta vocatur. Hæc omnia cum omnibus [rebus] et pertinenciis suis suprataxatis dono a presenti die et deinceps perpetuo manc[ipans] vestræ potestati, ut faciatis in omnibus quicq[uid v]obis visum fuerit. Si quis ve[ro ad hæc] aliquam inferre calumpniam temptaverit, Deum omnipotentem et sanctam Dei ..... matrem, et XII apostolos Domini Jesu Christi habeat contrarios in presenti et in [futuro], nisi ad emendationem venerit. Hæc autem donatio a me libenti animo facta [firma] et stabilis permaneat, stipulatione annexa. S. Ricfredi, qui hanc donationis cartam fieri et firmare rogavit. S. Letois, matris ejus, qui in omnibus consensit. S. Bernardi. S. Gerardi. S. Bernulfi. S. Liverii. S. Richerii. S. Adalgisi. S. Gundulfi. Data per manum Rodulfi, monachi et levite, anno ab incarnatione Domini nostri Jesu Christi DCCCCLVII, anno quarto imperii Lotharii regis, in mense octobri, tercia feria, quod est VI kalendas novembris.